	
	Budapest Főváros Önkormányzata


	
	

	
	Egészségügyi és Szociális Főpolgármester-helyettes

	*1000053213519*
*1000053213519*
	ikt. szám:
	FPH023 /94 - 3 /2013
	
	tárgy: 
Tájékoztató a Szent Imre Kórház 2010. évi prevenciós pályázatának megvalósításáról, továbbá a drog-rehabilitációt végzett társadalmi szervezetek támogatásának felhasználásáról, eredményéről, valamint egyes, a fővárosi drogfogyasztás visszaszorítását célzó pályázatok szakmai és pénzügyi beszámolóiról


[image: fejlec_ff_0b.png]


Tájékoztató
a Közgyűlés részére
Tisztelt Közgyűlés!

A tájékoztató a Főváros kerületeiben, civil és állami intézményekben végzett, 2010. évi Támogatási Szerződés keretében megvalósult, a drog probléma visszaszorítását célzó programok anyagi támogatásának elszámolásáról szóló összefoglalót kívánja előkészíteni (1.sz, melléklet) valamint ismerteti a Szent Imre Kórház 2010. évi prevenciós pályázatának megvalósítását.

I. Fővárosi Drogstratégia

A Fővárosi Önkormányzat 1997. óta cselekvési tervhez és drogstratégiához kapcsolódó konkrét lépéseket hajt végre a fővárosi kábítószer-fogyasztás visszaszorítására.
2010-ben a Fővárosi Drogstratégia deklarálta, hogy a Fővárosi Önkormányzat felelősséget vállal a budapesti lakosság körében a kábítószer-fogyasztás okozta problémák enyhítésében. A Fővárosi Önkormányzat célja, hogy a drogfogyasztással kapcsolatos kedvezőtlen irányú tendenciákat befolyásolja, elősegítse a drogfüggők minél korábbi kezelésbe vételét, növelje az egészségügyi ellátásban részesülők számát, széleskörűvé tegye a Fővárosban folyó prevenciós tevékenységet és a felvilágosító munkát.
A Fővárosi Önkormányzat éves költségvetésében folyamatosan biztosított forrást a Fővárosi Drogellenes Programban foglaltak támogatására. 
Az Egészségügyi és Szociálpolitikai Bizottság 344/2010.(08.24.), 345/2010.(08.24.), 346/2010.(08.24.), 347/2010.(08.24.), 348/2010.(08.24.), 349/2010.(08.24.) és 350/2010.(08.24.) sz. határozataiban úgy döntött, hogy Budapest Főváros Önkormányzata 2010 évi költségvetésében biztosított a „9205 Fővárosi Drogellenes Program célú bizottsági keret céltartaléka” címről 92.026 ezer forinttal támogatja olyan pályázat nyerteseit, amelyek évek óta magas színvonalon folyamatosan működnek, szükségességük a Fővárosban beigazolódott, szolgáltatásaik hosszabb távon beváltak, kiemelkedően hatékonyak. A Fővárosi Közgyűlés 1745/2010(08.26.) Kgy. sz. határozatával döntött az összegek átutalásának engedélyezéséről.
A támogatás célja, hogy működésük pénzügyi háttere kiszámíthatóbbá váljon. A támogatás éves szakmai és pénzügyi beszámolókhoz kötötten az Egészségügyi és Szociálpolitikai Bizottság 347/2010.(08.24.) határozata szerinti döntése alapján létrejött Támogatási Szerződések útján valósult meg 2010-ben. 43 Alapítvány/Egyesület/Szervezet (továbbiakban: Szervezet) szakmai programja részesült különböző mértékű anyagi támogatásban (1.sz. melléklet). A 43 támogatott Szervezet szolgáltatásai különböző területeket érintettek, ezek elsődleges prevencióval, alacsonyküszöbű szolgáltatással, ellátással és kezeléssel kapcsolatos programok.
A Szervezetek mind munkájukról, mind az odaítélt összeg felhasználásáról beszámoltak, a beszámolókat az Egészségügyi Főosztálya szakmai és pénzügyi szempontból ellenőrizte. Az ellenőrzések során megállapították, hogy a Szervezetek által végzett munka megfelelt a szakmai programokban megfogalmazott céloknak, a pénzügyi elszámolások rendben megtörténtek. 
Összességében elmondható, hogy a jelen előterjesztésben megjelölt szervezetek szakmai programjai az elnyert támogatási összegből és saját forrás igénybevételével 2010. évben részt vállaltak a budapesti lakosság kábítószer-fogyasztással kapcsolatos problémáinak enyhítésében.

II. Szent Imre Kórház prevenciós programja


A Fővárosi Önkormányzat 2010. évi költségvetésében „9122 Egészségügyi prevenciós program céltartaléka” címkódon 200 millió Ft-ot különített el, amelyre a Szent Imre Kórház is pályázott, „Kardiometabolikus prevenciós program” címmel (2. sz. melléklet). A Kórház összesen bruttó 27.606 eFt támogatásban részesült az Egészségügyi és Szociálpolitikai Bizottság 127/2010. (04.27.) számú határozata alapján.
A támogatási szerződés 2010. június 4-én megkötésre került (3. sz. melléklet).

A Szent Imre Kórház Prevenciós Programjának középpontjában a budapesti lakosság jól célzott csoportjainál 

· a szív- és érrendszeri kockázatok felmérése, értékelése
· adott időn belül a kockázatok csökkentése megfelelő intervenciókkal
· az egészségtudatosság és együttműködési készség javítása

állt olyan módszerrel, amelynek modellként való elfogadása esetén az egész budapesti populációra kiterjeszthető pozitív hatása van az életkilátásokat illetően.



Pénzügyi ellenőrzés: A Szent Imre Kórház 2010. évi prevenciós pályázata és pénzügyi beszámolója, valamint a számlamásolatai hitelt érdemlőek, a számviteli bizonylatok alapján készített tételes összesítés rendben volt, elfogadható. Az összesítéseket a 4. számú melléklet tartalmazza.

A pénzügyi ellenőrzés kiterjedt a Szent Imre Kórház kardiometabolikus programja keretében felhasznált támogatási összeg felhasználásáról szóló beérkezett számlamásolatok ellenőrzésére, a szerződésben előírt elszámolásra vonatkozó kötelezettségek teljesítésére, a határidők betartására, a kifizetések hitelességét igazoló dokumentumok meglétére, az összesítő kimutatás adattartalmára. 

Ez alapján megállapítható, hogy a Kórház a támogatás összegét a támogatási szerződésben meghatározott módon és cél érdekében, teljes egészében felhasználta.

